Õunapuud on sel aastal õitega kitsid, vähemalt vanemad neist. Noored on hakkajamad, sügisel päris poolakate peale loota pole vaja. Ent tuul on juba teist päeva selline , et puhub sea püsti ja ise küll ei taha kuidagi toast välja minna.    Niisiis tuli end kuidagi teisiti lõbustada.       Ka täiskasvanud vajavad muinasjutte, mis see veel rohkem muinasjutu moodi on kui üks korralik kriminull. Algul pahad möllavad, siis tuleb osav prints (detektiiv?) ja päästab päeva.  Võtsin eilse õhtu raamatu jaoks ning lugesin läbi "Da Vinci kood`i". No mis siin ikka öelda, pettusin. Muidugi on autor teinud imelise töö aretades suurepärase ja faktiderohke vandenõuteooria, aga ma olen alati olnud veendunud, et ükski film ei saa olla parem kui raamat. Seekord on juhtunud nii, et lugu paberil on täiesti identne ekraanilooga. Võibolla pole raamat lahja, ehk on hoopis film väga hästi tehtud? Võibolla, aga ise mäletan küll ka kinoskäigust pettumust filmist, mis näitas pidevalt sekeldamist  pimedas või (parimal juhul) poolhämaras.      Autori kiituseks siiski veelkord: uskumatu teadmiste ja faktide/legendide segu, imekaval loogika. Minu häbi, kui see mulle liiga tasapinnaline tundus. Teisest küljest, kasutades meie pere lapselapse sõnu: "jee see kirjanik hoolib, mis tast siin arvatakse." Jee ta hoolib muidugi. ;-D        Veel ühe raamatu lugesin täna läbi: Päevalehega koos müüdud "Preili Smilla lumetaju".  Ammu olen oodanud juhust, raamatukogu jaoks  tean ennast liiga hajameelse olevat ja omal see lugu siiani puudus, täna läksin spetsiaalselt selle raamatu järgi alevisse.  Mehe kirjutatud, minategelane ometi naine ja siiski usutav karakter. Nii võõras ja selles tundmatuses nii omaselt väike maailm kus omad tunnevad omi. Käest ära panna ei saanud enne kui läbi.    Aga täiesti uskumatu, irratsionaalne, absurdne, ebaloogiline, müstiline lõpp. Ma pean seda veel pikalt seedima, mis parata.       Tegelikult on üks asi, mis kirjanikke võiks lohutada, kui nad nüüd juhuslikult minu peale pahased peaksid olema : alati võib ju  väita, et ma olen lihtsalt.....(ah, täitku ise lüngad!) ja kogu moos. Valikvariant lüngatäiteks kõnnib näiteks kõrvalpildil.       Aga üks pisike salapilt: mis SEE on?  Tegelikult päris ilus, kui vaatama hakata...    Dixi.